b'\n_START_ARTICLE_\nEnginyeria industrial\n_START_PARAGRAPH_\nL\'enginyeria industrial \xc3\xa9s la disciplina de l\'enginyeria que estudia el desenvolupament, la millora, la implementaci\xc3\xb3 i l\'avaluaci\xc3\xb3 dels sistemes integrats per persones, coneixement, maquin\xc3\xa0ria, energia, materials i processos. En ess\xc3\xa8ncia l\'enginyeria industrial \xc3\xa9s la disciplina de l\'optimitzaci\xc3\xb3. Utilitza els m\xc3\xa8todes de l\'an\xc3\xa0lisi i s\xc3\xadntesi, aix\xc3\xad com eines de les matem\xc3\xa0tiques, estad\xc3\xadstica, f\xc3\xadsica i les ci\xc3\xa8ncies socials per dissenyar, predir i avaluar els resultats que s\'han obtenir d\'aquests sistemes. Els enginyers industrials treballen per eliminar les p\xc3\xa8rdues de temps, diners, materials, energia i d\'altres recursos._NEWLINE_Aquesta carrera de tradici\xc3\xb3, que ha complert ja els 150 anys, ha contribu\xc3\xaft al desenvolupament tecnol\xc3\xb2gic de la nostra societat i s\'ha consolidat en el transcurs del temps. Aquests estudis aprofundeixen en diferents \xc3\xa0rees de la ind\xc3\xbastria: mec\xc3\xa0nica, electr\xc3\xb2nica, electricitat, qu\xc3\xadmica, metal\xc2\xb7l\xc3\xbargia, t\xc3\xa8xtil, rob\xc3\xb2tica i organitzaci\xc3\xb3 industrial. Hi ha escoles a Barcelona (ETSEIB), Girona, Terrassa (EET), Manresa (EPSEM), Vic i Matar\xc3\xb3. Hi ha sis col\xc2\xb7legis professionals a Catalunya.\n_START_SECTION_\nDisciplines de l\'enginyeria industrial\n_START_PARAGRAPH_\nL\'enginyeria industrial inclou subdisciplines com ara la Gesti\xc3\xb3 d\'Operacions, l\'Enginyeria de Producci\xc3\xb3, l\'Enginyeria de la Manufactura, l\'Enginyeria dels Sistemes de Manufactura, la Investigaci\xc3\xb3 Operacional o Investigaci\xc3\xb3 d\'Operacions, la Log\xc3\xadstica, l\'Ergonomia i l\'Enginyeria de Qualitat._NEWLINE_Mentre que altres disciplines de l\'enginyeria estudien \xc3\xa0rees molt espec\xc3\xadfiques, l\'enginyeria industrial t\xc3\xa9 aplicaci\xc3\xb3 en gaireb\xc3\xa9 totes les ind\xc3\xbastries. Les eines de l\'enginyeria industrial s\'han utilitzat en l\'estudi de cues dels parcs d\'atraccions, la log\xc3\xadstica i distribuci\xc3\xb3 de productes arreu del m\xc3\xb3n i l\'estudi del treball de les l\xc3\xadnies de manufactura, i fins i tot, la millora i l\'efici\xc3\xa8ncia dels serveis._NEWLINE_La seva formaci\xc3\xb3 generalista fa possible que hi hagi enginyers industrials en \xc3\xa0rees tan diverses com ara la ger\xc3\xa8ncia, la direcci\xc3\xb3 i la gesti\xc3\xb3 de producci\xc3\xb3, la gesti\xc3\xb3 de compres, el manteniment, el disseny mec\xc3\xa0nic i el\xc3\xa8ctric de maquin\xc3\xa0ria, l\'automatitzaci\xc3\xb3 i control, el desenvolupament de projectes de construccions i instal\xc2\xb7lacions industrials, l\'urbanisme, etc.\n_START_SECTION_\nHist\xc3\xb2ria\n_START_PARAGRAPH_\nEs considera que s\xc3\xb3n dos els pares de l\'enginyeria industrial en el m\xc3\xb3n: Frederik Taylor i Henri Fayol. Un altre pioner de l\'enginyeria industrial va ser Harrington Emerson, el qual va ser defensor de les operacions eficients i del pagament de premis per a l\'increment de la producci\xc3\xb3._NEWLINE_Molt s\'ha escrit sobre els pioners de l\'administraci\xc3\xb3, els que van sorgir durant i despr\xc3\xa9s de la revoluci\xc3\xb3 industrial a Anglaterra i Estats Units. Abans de la revoluci\xc3\xb3 industrial, els b\xc3\xa9ns els produ\xc3\xafen els artesans en el conegut sistema casol\xc3\xa0. En aquells dies l\'administraci\xc3\xb3 de les f\xc3\xa0briques no era problema. Tanmateix, a mesura que es desenvolupaven nous aparells i es descobrien noves fonts d\'energia, va apar\xc3\xa8ixer la necessitat pr\xc3\xa0ctica d\'organitzar les f\xc3\xa0briques perqu\xc3\xa8 poguessin aprofitar les innovacions. Potser el primer de tots els pioners va ser Sir Richard Arkwright (1732-1792) qui va inventar a Anglaterra la filadora cont\xc3\xadnua d\'anell. A m\xc3\xa9s va idear el que probablement va ser el primer sistema de control administratiu per a regularitzar la producci\xc3\xb3 i el treball dels empleats de les f\xc3\xa0briques._NEWLINE_M\xc3\xa9s o menys per la mateixa \xc3\xa8poca en qu\xc3\xa8 Arkwright instal\xc2\xb7lava el seu sistema de control, un altre inventor brit\xc3\xa0nic, James Watt, junt amb el seu soci Matthew Boulton, estaven organitzant una f\xc3\xa0brica en el Soho per a produir m\xc3\xa0quines de vapor. Ells van instituir la capacitaci\xc3\xb3 t\xc3\xa8cnica per als artesans que va superar qualsevol tipus de capacitaci\xc3\xb3 que existira en eixa \xc3\xa8poca i tamb\xc3\xa9 van contribuir molt a normalitzar l\'administraci\xc3\xb3 de les f\xc3\xa0briques. Subseg\xc3\xbcentment, els seus fills James Watt Jr. i Matthew Robinson Boulton, van establir la primera f\xc3\xa0brica completa de m\xc3\xa0quines de manufactura en el m\xc3\xb3n. Seguint l\'exemple dels seus pares, van plantejar i van construir una instal\xc2\xb7laci\xc3\xb3 de manufactura integrada que es va avan\xc3\xa7ar molt a la seua \xc3\xa8poca. Entre altres coses, van instituir un sistema de control de costos dissenyat per a disminuir el deixalla i millorar la productivitat._NEWLINE_Un altre angl\xc3\xa8s, Charles Babbage (1792-1891), va aportar contribucions significatives a la ci\xc3\xa8ncia de l\'enginyeria industrial, ja que va crear els sistemes anal\xc3\xadtics per a millorar les operacions, que va publicar en el seu llibre The Economy of Machinery and Manufacturers, el qual es va distribuir \xc3\xa0mpliament a Anglaterra, resta d\'Europa i Estats Units. Els m\xc3\xa8todes anal\xc3\xadtics que Babbage va originar van ser els m\xc3\xa9s avan\xc3\xa7ats, per d\xc3\xa8cades, en el camp de l\'augment de la productivitat i tenen alguna semblan\xc3\xa7a amb el treball de Frederick Taylor, encara que aquest ho va realitzar molt de temps despr\xc3\xa9s._NEWLINE_Aparentment, el treball d\'aquestos pioners brit\xc3\xa0nics va ser prou reeixit, sobretot quan s\'aplicava en les seues pr\xc3\xb2pies empreses. Encara que amb tota seguretat ha d\'haver existit intercanvi d\'idees entre els l\xc3\xadders empresarials d\'eixos dies, molts dels quals eren parents, no va haver-hi un moviment generalitzat entre altres empresaris per a adaptar les idees reeixides d\'eixos pioners i \xc3\xa9s per aquesta ra\xc3\xb3 que la ind\xc3\xbastria manufacturera brit\xc3\xa0nica, encara que se l\'anomenava "el taller del m\xc3\xb3n", romania en certa forma tosca i rudiment\xc3\xa0ria, encara que cap al s. XIX, els mateixos m\xc3\xa8todes primitius d\'\xc3\xbas generalitzat a Anglaterra van estar de moda tamb\xc3\xa9 als Estats Units.'